**РАДНА ВЕРЗИЈА**

На основу члана 3. став 1. тачка 9, члана 4. став 3. и члана 13. ст. 1. Закона о комуналним делатностима ("Сл. гласник РС", бр. 88/11 и 104/16, 46/14-одлука УС РС и 95/18), члана 20. став 1. тачка 2. члана 32 став 1. тачка 6) члана 86. став 4. Закона о локалној самоуправи (''Сл. гласник РС'' број: 129/07, 83/14 и 101/16), члана 18.став 2. Тачка 4) и члана 22 став 6. Закона о трговини (''Сл. гласник РС'' број:52/19), чл. 39. Закона о прекршајима ("Сл. гласник РС", бр. 65/13 и 13/16), члана 2. 14а. 14б.14в. и 14г. Уредбе о начину и условима за отпочињање обављања комуналних делатности (''Сл. гласник РС'' број: 13/18, 66/18 и 51/19) члана 40 ст. 1. тач. 6. Статута општине Оџаци ("Сл. лист општине Оџаци'' број: 02/19), Скупштина општине Оџаци на \_\_\_\_\_\_\_\_ седници одржаној дана \_\_\_\_\_\_\_\_\_\_\_\_\_\_ донела је

**Одлука о пијацама на територији општиине Оџаци**

**I ОПШТЕ ОДРЕДБЕ**

**Предмет уређивања**

**Члан 1. ﻿[верзија члана](file:///C:\\Users\\MSI\\AppData\\Local\\Ing-Pro\\IngProPaket5P\\57661.htm)** - 11/2014, у примени до 27.11.2019.

Овом одлуком уређује се комунална делатност управљање пијацама, локације, опремање и одржавање пијаца, начин издавања пијачног простора, радно време и друга питања од значаја за рад пијаца.

Управљање пијацама је комунално опремање, одржавање објеката на пијацама (пијачног пословног простора, укључујући и киоске и тезге на отвореном простору), давање у закуп тезги на пијацама и организација делатности на затвореним и отвореним просторима који су намењени за обављање промета пољопривредно-прехрамбених и других производа.

**Појам, обухват продаје и обавезе пијаце**

**Члан 2.**

Пијаца у смислу ове одлуке је посебна тржишна институција која се бави организовањем трговине на мало, путем уређивања, одржавања и издавања специјализованог простора за обављање пијачне продаје као и пратећих услуга.

Пијачна продаја обухвата продају робе на тезгама, боксовима или посебним продајним објектима и то свежих пољопривредних и прехрамбених производа, производа домаће радиности и занатских производа, друге робе широке потрошње, као и пружање пратећих услуга.

Продају на пијаци обављају трговци у складу са Законом о трговини.

Пијаца је дужна да:

1) јасно обележи и издвоји пијачни простор од околног простора, као и да видно истакне дане и време пијачне трговине;

2) обезбеди вагу на којој се врши провера масе купљене робе (контролна вага), да је јасно означи на месту њеног налажења и да омогући лак приступ тој ваги;

3) обезбеди да продају робе на пијаци обављају искључиво трговци;

4) обезбеди услове за присуство и рад надлежних инспекција за све време пијачне трговине.

Актом надлежног органа јединице локалне самоуправе уређује се локација, опремање и одржавање пијаце, начин издавања пијачног простора, радно време и друга питања од значаја за рад пијаце.

**Врсте пијаце**

**Члан 3.**

Пијаце по врстама у смислу ове одлуке могу бити:

1. Зелена пијаца је простор одређен планским актом, намењен и комунално опремљен за обављање промета на мало пољопривредно-прехрамбених производа (свежег и сушеног воћа, поврћа, шумских плодова, јаја), цвећа, украсног и лековитог биља, садног материјала, украсних јелки, непрехрамбених производа занатских радњи и домаће радиности.

2. Кванташка пијаца је простор одређен планским актом, намењен и комунално опремљен за обављање промета на мало пољопривредно-прехрамбених производа (воће, поврће, јаја) са тезги, контејнера, боксова и других сличних објеката намењених за паркирање возила и приколица из којих се врши продаја.

3. Сточна пијаца је простор одређен планским актом, намењен и комунално опремљен на којем се животиње из различитих газдинстава сакупљају и излажу ради продаје.

4. Робна пијаца је простор одређен планским актом, намењен и комунално опремљен за обављање промета на мало непрехрамбених производа, дозвољених Законом, половне - употребљаване робе (одећа, обућа, разни кућни предмети, ауто делови, мотори и њихови делови, електрични апарати, огревни материјал и друга слична роба).

Пијаце по врсти из претходног става могу се организовати просторно одвојено као посебне пијаце, или ако то законски прописи и техничке могућности дозвољавају на једном заједничком простору више врста, уз поштовање одредби ове одлуке, планских докумената и законских прописа.

**Поверовавање обављања комуналне делатности**

**Члан 4.**

Комуналну делатност**﻿**управљање пијацама на подручју општине Оџаци поверава се:

1. У насељеним местима Оџаци, Каравуково, дероње, Ратково, лалић,Српски Милетић, Богојево и Бачки Грачац Јавном комуналном предузећу ''Услуга'' Оџаци (у даљем тексту: ''Услуга'')
2. У насељеном месту Бачки Брестовац, Јавном комуналном предузећу ''Брестком'' Бачки Брестовац (''у даљем тексту: ''Брестком'')

Заједнички назив за ''Услугу'' и ''Брестком'' је Предузеће.

Предузеће из става 1. ове одлуке, мора испуњавати минималне услове предвиђене Уредбом о начину и условима за отпочињање обављања комуналне делатности управљања пијацама

Предузеће је обавезно, да у свом рачуноводству одвојено исказује све приходе и расходе који су везани за обављање поверене комуналне делатности. .

**II Уређење пијачног простора и опремање пијаце**

**Плански акт и пијачни објекат**

**Члан 5.**

У складу са планским актом кој доноси Скупштина општине, пијаца има одређен број сталних објеката и простор на коме се распоређују пијачни објекти и опрема која има одговарајућу инфраструктуру.

Стални објекат на пијаци гради се у складу са планским актом и прописима о изградњи објеката.

Пијачни објекат је:

1. киоск и други монтажно-демонтажни објекат;

2. тезга, витрина, рам, бокс и други покретни објекат.

Изглед, тип и врсту пијачних објеката одређује Предузеће у зависности од врсте пијаце, својим актом на који сагласност даје Општинско веће.

Предузеће је дужно да пијацу опреми потребним бројем и врстом пијачних објеката у зависности од врсте пијаце у складу са планским актом.

Пијачни објекат из става 3. тачка 1.и 2 овог члана може поставити и друго лице, уз прибављену писмену сагласност Предузећа, и у свему мора испуњавати услове из става 2. овог члана.

Пијачни објекат постављен без сагласности Предузећа, власник је дужан да уклони по налогу надлежног комуналног инспектора.

**Постављање и распоређивање пијачних објеката**

**Члан 6.**

Постављање и распоређивање пијачних објеката, се врши на основу унапред утврђеног Плана постављања пијачних објеката.

План постављања пијачних објеката утврђује предузеће, уз сагласност Општинског већа.

План постављања пијачних објеката мора бити истакнут на улазу у пијачни простор.

Предузеће је дужно да пијачни објекат постави и распореди на начин којим се обезбеђује функционалност и естетски изглед пијаце и омогући грађанима несметани пролаз и куповину, као и приступ возилима за хитне интервенције (полиција, ватрогасно возило, хитна помоћ).

Сваки пијачни објекат мора бити нумерисан, са видно истакнутом нумерацијом на самом пијачном објекту, а у свему према Плану постављања пијачних објеката.

Распоредом пијачних објеката на пијаци, се мора се обезбедити физички одвојен простор за продају пољопривредно-прехрамбених производа и простор за продају непрехрамбених производа и вршење занатских услуга.

Распоредом пијачних објеката на пијаци, мора се обезбедити физички одвојен простор за продају пољопривредно-прехрамбених производа и простор за продају непрехрамбених производа и вршење занатских услуга као и простор за продају половне-употребљене робе (одећа, обућа, разни кућни предмети, ауто делови, мотори и њихови делови, електрични апарати, продаја огревног материјала и друга слична роба) од простора за продају непрехрамбених производа, дозвољених Законом.

Физички одвојени простори морају се видно обележити, истицањем натписа са наменом пијачног простора.

**Испуњеност санитарних услова**

**Члан 7.**

Пијачни објекат који се налази на пијачном простору, мора испуњавати, санитарне и хигијенско-техничке услове прописане законом за објекте одређене намене.

Пијачни објекат који не испуњава услове из става 1. овог члана, Предузеће је дужно по налогу надлежног органа , поправити или уклонити.

Забрањено је вршити продају, излагање производа животињског порекла, млечних производа ван објекта одређеног за ту намену.

**Уређење пијачног простора**

**Члан 8.**

Пијачни простор мора бити ограђен, уређен и поплочан чврстим материјалом који се лако одржава.

Пијачни простор мора имати посебан улаз за транспортна возила и посебан улаз за потрошаче.

Забрањено је постављање пијачних објеката, излагање и продаја робе на улазима у пијачни простор, као и на свим осталим просторима који нису одређени Планом постављања пијачних објеката.

**Обавезе предузећа**

**Члан 9.**

Предузеће, је дужно да обезбеди: 1.

1.посебну просторију са опремом и прибором за несметан рад инспекцијских служби.

2. јавну вагу за тачно мерење у исправном стању, за проверу мере купљене робе (за прехрамбене произвиде;

3. потребан број корпи, судова за одлагање отпада и видно означених судова за одлагање производа животињског порекла који су искључени из промета;

4. довољне количина воде за прање пијаце и воде за пиће ради поливања и освежавања пољопривредно-прехрамбених производа;

5. WC на пијаци, који је у функционалном стању;

5. санитарне уређаје доступне корисницима пијачног простора и грађанима који се снабдевају на пијацама и

6. огласну таблу.

**III ОДРЖАВАЊЕ ПИЈАЦЕ**

**Одржавање пијаце**

**Члан 10.**

Предузеће је дужно да одржава пијаце вршењем свих послова којима се обезбеђује несметано обављање промета и вршења услуга у промету робе, а нарочито:

1. редовно прање и чишћење пијаце;

2. обезбеђење и чување пијаце;

3. наплата накнаде за коришћење објеката, опреме и пијачног простора;

4. одржавање јавне ваге и

5. одржавање објеката комуналне инфраструктуре (јавне чесме, јавног WC-а, хидраната, инсталације водовода и канализације, ограде, пијачног платоа и слично).

**Годишњи програм одржавања пијаце**

**Члан 11.**

Одржавање пијаца се обавља према годишњем Програму одржавања пијаце, који је саставни део Годишњег програма пословања.

Годишњи програм одржавања пијаце доноси Предузеће, најкасније до 1. децембра текуће године а за наредну годину.

Годишњи програм одржавања пијаце садржи врсту, обим, начин, динамику радова како на текућем одржавању, тако и на инвестиционом одржавању.

Предузеће је дужно да прибави сагласност Општинског већа на годишњи Програм одржавања пијаце, најкасније до 15. новембра текуће године за наредну годину.

**Пијачни ред**

**Члан 12.**

Предузеће је дужно да пропише Пијачни ред пијаце, на који сагласност даје Општинско веће.

Предузеће је дужно да Пијачни ред истакне на огласној табли пијаце и на други примерен начин упозна кориснике пијачних услуга са прописаним Пијачним редом.

Корисник пијачног простора, објеката и опреме, као и грађани дужни су да се на пијаци придржавају прописаног Пијачног реда.

**Овлашћени радник**

**Члан 13.**

Предузеће се стара о одржавању пијачног реда, путем овлашћених радника.

Овлашћени радник за време вршења послова обезбеђења реда на пијаци, носи службено одело са ознаком Предузећа.

Овлашћени радник упозориће корисника пијачног простора, објеката, односно опреме, као и грађанина, на обавезу поштовања Пијачног реда, а у случају непоштовања истог, обавестиће надлежну инспекцију, ради предузимања одговарајућих мера из њихове надлежности.

**Збрањене радње на пијаци**

**Члан 14.**

На пијацама се забрањује:

1. неовлашћено постављање и распоређивање пијачних објеката;

2. обављање делатности које се не могу обављати на пијацама, у складу са овом Одлуком и другим прописима;

3. куповина или продаја производа на велико, осим уколико пијаца нема такву намену;

4. излагање производа ван пијачног објекта;

5. излагање продаји заклане прасади, јагњади и живине и других меса и месних прерађевина на местима која нису предвиђена за излагање продаји исте;

6. излагање продаји хлеба и пецива, млека и млечних производа, ван за то одређених места за продају на пијаци;

7. бацање отпада, покварене робе и другог смећа ван судова постављених за сакупљање отпада;

8. увођење паса на пијачни простор;

9. конзумирање алкохолног пића изван за то намењеног простора;

10. прање продајног места, уређаја и судова водом која није употребљива за пиће;

11. освежавање пољопривредно-прехрамбених производа водом неупотребљивом за пиће;

12. прескакање пијачне ограде или оштећење исте;

13. ложење ватре на отвореном пијачном простору;

14. неовлашћено сакупљање отпада;

15. држање амбалаже испред продајних места и око њих, на пролазима, саобраћајницама и крововима објекта;

16. седење на тезгама и другим објектима за излагање производа;

17. спавање и задржавање на пијаци без потребе, по завршетку радног времена пијаце;

18. кретање возила по пијачном простору у радно време пијаце без посебног одобрења Предузећа, и

19. вршење сваке друге радње којом се нарушава Пијачни ред и хигијена на пијаци.

**Нарочита забрана**

**Члан 15.**

На пијацама се нарочито забрањује давање на коришћење пијачних објеката и пијачног простора накупцима и препродавцима.

**Дужности предузећа**

**Члан 16.**

Предузеће, је дужно да:

1. одржава у уредном и исправном стању објекте комуналне инфраструктуре;

2. обезбеди чишћење, прање и уређење пијачног простора сваког радног дана по истеку радног времена пијаце;

3. уклања снег и лед са пијачних комуникација и око пијачних објеката;

4. редовно одржава у чистом стању санитарне објекте и уређаје, а по завршетку радног времена пијаце, обезбеди да се дезинфикују тезге на којима се врши продаја пољопривредно-прехрамбених производа,WC, судови за отпад и простор за одлагање судова.

**IV КОРИШЋЕЊЕ ОБЈЕКАТА, ОПРЕМЕ И ПРОСТОРА НА ПИЈАЦАМА**

**Давање на коришћење**

**Члан 17.**

Предузеће даје на коришћење, на дужи временски период (три месеца, шест месеци или годину дана), правном или физичком лицу, односно предузетнику (у даљем тексту: корисник), сталне објекте и пијачне објекте и опрему, као и пијачни простор.

Лицима из става 1. овог члана, Предузеће даје и на дневно коришћење пијачне објекте из члана 7. став 1. тачка 2. ове одлуке.

За коришћење сталних објеката и пијачних објеката и пијачног простора, корисник плаћа накнаду.

**Уговор о коришћењу и лицитација**

**Члан 18.**

Стални објекти и пијачни објекти дају се на коришћење на дужи временски период (три месеца, шест месеци или годину дана), на основу уговора о коришћењу који закључује Предузеће са корисником.

Уговором из става 1. овог члана, одређује се тип, намена, накнада, време коришћења и друга питања од значаја за коришћење сталних објеката и пијачних објеката или пијачног простора.

Давање на коришћење сталних објеката и пијачних објеката и пијачног простора на дужи временски период, врши се путем лицитације.

Поступак давања на коришћење сталних објеката, као и пијачних објеката и пијачног простора утврђује Предузеће, посебним актом.

Почетну висину накнаде у поступку лицитације, утврђује Предузеће уз сагласност Општинског већа.

**Службена евиденција**

**Члан 19.**

Предузеће је у обавези да води службену евиденцију о корисницима сталних објеката и пијачних објеката и пијачног простора.

Предузеће је дужно да на захтев комуналне инспекције, службену евиденцију из става 1. овог члана достави у року од седам дана.

Предузеће је у обавези да редовно извештава комуналну инспекцију о насталим променама.

**Накнада за дневно коришћење**

**Члан 20.**

Накнада за дневно коришћење пијачних објеката, плаћа се унапред, приликом улаза на пијацу.

Висину накнаде за једнодневно коришћење пијачног објекта, посебним актом утврђује Предузеће, уз сагласност Општинског већа на исту.

За једнодневно коришћење пијачних објеката не закључује се уговор о коришћењу, већ се издаје потврда о плаћеној накнади.

У потврду из става 3. овог члана, уносе се следећи подаци: име и презиме продавца и адреса становања узети из личне карте или друге личне исправе, износ наплаћене накнаде, датум наплате накнаде и потпис овлашћеног лица.

Наплаћена накнада важи за један радни дан пијаце.

**Начин наплате**

**Члан 21.**

Накнаду из члана 20. ове одлуке, наплаћује Предузеће преко овлашћеног лица.

Предузеће издаје потврду о плаћеној накнади за једнодневно коришћење пијачног објекта.

У случају да овлашћено лице Предузећа, затекне корисника пијачног објекта без потврде о плаћеној накнади за једнодневно коришћење, корисник је дужан платити двоструки износ накнаде утврђен за једнодневно коришћење.

**Обавезе корисника**

**Члан 22.**

Корисник сталног објекта и пијачног објекта дужан је да:

1. на видном месту истакне фирму под којом послује, у складу са законом;

2. објекат редовно користи за продају робе, односно вршење занатских услуга у оквиру радног времена пијаце,

3. одржава објекат у исправном, уредном и чистом стању.

**Забране за корисника**

**Члан 23.**

Корисник сталног објекта и пијачног објекта не сме:

1. објекат или простор у целини или његов део да уступи другом кориснику;

2. мењати намену објекта или простора без промене уговора са Предузећем,

3. користи стални, односно пијачни објекат када изврши привремену одјаву радње, почев од датума одјављивања радње.

**Обавезе продавца**

**Члан 24.**

Продавац робе на пијаци, дужан је да на роби истакне малопродајну цену на видном месту и да по тој цени продаје изложену робу.

Продавац робе на пијаци је дужан да робу тачно мери, а на захтев купца изврши контролу мерења на јавној ваги.

Продавац робе на пијаци дужан је да по завршетку радног времена пијаце, очисти пијачни простор који користи и да отпаде смести у судове постављене за ову сврху.

**V РАДНО ВРЕМЕ ПИЈАЦЕ**

**Члан 25.**

Радно време пијаце је једнократно.

Радно време пијаце уређује се Пијачним редом и истим се утврђује летње и зимско радно време пијаце.

**Члан 26.**

Допрема робе на пијацу и припрема за продају, могу се вршити најраније један сат пре почетка радног времена пијаце.

По завршетку радног времена пијаце, најкасније за један сат, продавци су дужни да са својом робом и амбалажом напусте пијачни простор.

**Члан 27.**

Радно време у сталним објектима и пијачни објектима (продавнице), усклађује се са радним временом пијаце.

**VI ИЗЈАШЊАВАЊЕ КОРИСНИКА КОМУНАЛНИХ УСЛУГА О КВАЛИТЕТУ УСЛУГА**

**Члан 28.**

Предузеће је дужо да једном годишње спроведе поступак изјашњавања корисника о квалитету пружања услуга од стране Предузећа, (у даљем тексту: Изјашњавање), и то у трајању од најмање 30 дана.

Јавни позив за изјашњавање из става 1. овог члана, објављује се у средствима јавног информисања, у електронском облику на својој интернет страници и на интернет страници општинеОџаци.

**Члан 29.**

Предузеће је дужно да у року од 15 дана од дана завршеног изјашњавања, достави Општинској управи Извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника комуналних услуга такви, да већина корисника није задовољна пруженим комуналним услугама од стране вршиоца комуналне делатности, Општинска управа израђује Нацрт мера за отклањање недостатака наведених у изјашњавању корисника услуга и заједно са Извештајем о резултатима изјашњавања корисника о квалитету пружања комуналних услуга, доставља Општинском већу.

Општинско веће доноси акт о мерама за отклањање недостатака наведених у изјашњавању корисника услуга и одређује рок за предузимање мера, с тим да рок не може бити дужи од 90 дана.

Општинско веће доставља акт из става 3. овог члана, Скупштини општине ради информисања.

**Члан 30.**

Уколико вршилац комуналне делатности не поступи у складу са чланом 37б. став 3. ове одлуке, Скупштина општине може поверити обављање комуналне делатности другом вршиоцу комуналне делатности који испуњава услове из члана 4. став 1. ове одлуке.

**VI ФИНАНСИРАЊЕ КОМУНАЛНЕ ДЕЛАТНОСТИ УПРАВЉАЊА ПИЈАЦАМА**

**Члан 31.**

Средства за обављање и развој комуналне делатности управљања пијацама обезбеђују се из следећих прихода:

1. прихода од продаје комуналних услуга;

2. прихода из буџета општине,

3. наменских средстава других нивоа власти;

4. и других извора, у складу са законом.

**VII НАЧИН ОБЕЗБЕЂИВАЊА КОНТИНУИТЕТА У ПРУЖАЊУ КОМУНАЛНИХ** **УСЛУГА**

**Обезбеђење трајности пружања услуга**

**Члан 32.**

Предузеће је дужно да свој рад и пословање, организује тако да трајно и несметано пружа комуналне услуге корисницима на начин уређен законом, прописима и стандардима донесеним на основу закона.

**Поступак у случају непланираних поремећаја**

**Члан 33.**

У случају наступања непланираних односно неочекиваних поремећаја или прекида у пружању комуналне услуге, Предузеће је дужно да одмах обавести Општинску управу надлежно одељење и да истовремено предузме мере за отклањање узрока поремећаја и то:

1. радно ангажује запослене на отклањању узрока поремећаја, односно разлога због којих је дошло до прекида у пружању комуналне услуге,

2. изврши хитну заштиту комуналних објеката и уређаја од даљих кварова или хаварија;

3. предузме и друге мере које утврди Општинска управа преко надлежног одељења.

**Обавезе општинске управе**

**Члан 34.**

По пријему обавештења о непланираном прекиду пружања комуналних услуга, Општинска управа преко надлежног одељења дужна је да:

1. предузме мере за хитну заштиту комуналних објеката који су угрожени, као и друге имовине;

2. утврди разлоге и евентуалну одговорност за прекид, односно поремећај у пружању услуге, као и одговорност за учињену штету.

**VIII НАДЗОР**

**Члан 35.**

О спровођењу ове одлуке стара се Општинска управа преко одељења у чији делокруг послова улазе послови комуналних послова управљање пијацама у складу са актом о организацији Општинске управе.

Инспекцијски надзор над спровођењем одредаба ове одлуке врши комунална инспекција.

**IX КАЗНЕНЕ ОДРЕДБЕ**

**Члан 36. ﻿**

**[верзија члана](file:///C:\\Users\\MSI\\AppData\\Local\\Ing-Pro\\IngProPaket5P\\57661.htm)** - 11/2014

Новчаном казном од 150.000,00 динара, казниће се за прекршај Предузеће ако:

1. својим актом не одреди изглед, тип и врсту пијачних објеката у складу са чланом 5. став 4.ове одлуке:

2. пијацу не опреми потребним бројем и врстом пијачних објеката у зависности од врсте пијаце у складу са члан 5. став 5.ове одлуке;

3. ако не утврди План постављања пијачних објеката у складу са члан 6. став 2.;

4. ако План постављања пијачних објеката не истакне на улазу у пијачни простор у складу са чланом 6. став 3.ове одлуке:

5. не поступи у складу са чланом 7. ове одлуке;

6. не поступи у складу са чланом 9 ове одлуке

7. не поступи у складу са чланом 10. ове одлуке;

8. не одржава пијаце у складу са чланом 11 ове одлуке

9. не поступа у складу са чланом 12.став 1. и 2. ове одлуке

10. поступи супротно забрани из члана 15. ове одлуке;

11. не поступи у складу са чланом 16. ове одлуке;

12. не поступи у складу са чланом 19. ове одлуке;

13. не поступи по решењу комуналног инспектора којим је наређено извршавање утврђених обавеза и предузимање мера за отклањање недостатака;

За прекршаје из става 1. овог члана, казниће се и одговорно лице у Предузећу новчаном казном у износу од 25.000,00 динара.

**Члан 37. ﻿**

**[верзија члана](file:///C:\\Users\\MSI\\AppData\\Local\\Ing-Pro\\IngProPaket5P\\57661.htm)** - 11/2014

Новчаном казном од 150.000,00 динара, казниће се за прекршај правно лице ако:

1. пијачни објекат постави без прибављене писмене сагласности Предузећа, (члан 5. став 6.);

2. врши продају, излагање производа животињског порекла, млечних производа ван објекта одређеног за ту намену (члан7. став 3.);

3. поступи супротно забрани из члана 8. став 3. ове Одлуке;

4. поступи супротно забранама из члана 14. ове Одлуке;

5. не поступи у складу са чланом 22. Ове Одлуке;

6. поступи супротно одредбама члана 23. ове Одлуке;

7. не поступи у складу са одредбама члана 24. ове Одлуке;

8. по завршетку радног времена пијаце, најкасније за један сат, са својом робом и амбалажом не напусти пијачни простор (члан 26. став 2.);

За прекршаје из става 1. овог члана, казниће се и одговорно лице у правном лицу новчаном казном у износу од 25.000,00 динара.

За прекршаје из става 1. овог члана, казниће се предузетник новчаном казном у износу од 75.000,00 динара.

За прекршаје из става 1. овог члана, казниће се физичко лице новчаном казном у износу од10.000,00динара.

**X ПРЕЛАЗНЕ И ЗАВРШНЕ ОДРЕДБЕ**

**Члан 38.**

Предузеће, је дужно ускладити пословање на пијацама са одредбама ове Одлуке, у року од \_\_\_\_\_\_\_\_\_\_\_\_\_\_\_\_\_\_\_\_\_\_\_) дана од дана ступања на снагу исте.

**Члан 39.**

Уговори о закупу продајних места, који су закључени до дана ступања на снагу ове одлуке, остају на снази до истека рока на који су закључени.

**Члан 40.**

Ступањем на снагу ове одлуке престаје да важе одредбе члана 206 до 214. Одлуке о комуналним делатностима ''Сл. лист општине Оџаци'' број: \_\_\_\_\_\_\_\_\_\_\_\_

**Члан 41.**

Ова одлука ступа на снагу осмог дана од дана објављивања у "Службеном листу општине Оџаци".

**ПРИВРЕМЕНИ ОРГАН ОПШТИНЕ ОЏАЦИ**